## Pravilnik kojim se uređuju ulaganja otvorenih investicijskih fondova s privatnom ponudom

### NN 38/2007 (13.4.2007.), Pravilnik kojim se uređuju ulaganja otvorenih investicijskih fondova s privatnom ponudom

# HRVATSKA AGENCIJA ZA NADZOR FINANCIJSKIH USLUGA

**1273**

Na temelju odredbi članka 137. Zakona o investicijskim fondovima (»Narodne
novine«, broj 150/05), Uprava Hrvatske agencije za nadzor financijskih usluga
donijela je na sjednici održanoj 29. ožujka 2007.

## PRAVILNIK

### KOJIM SE UREĐUJU ULAGANJA OTVORENIH INVESTICIJSKIH FONDOVA S PRIVATNOM PONUDOM

Članak 1.

Ovim Pravilnikom propisuju se kriteriji dozvoljenog ulaganja imo­vine otvorenih
investicijskih fondova s privatnom ponudom (u dalj­njem tekstu: fondovi), u
smislu kreiranja imovine i obveza fondova.

Članak 2.

1) Imovina fondova kojima upravlja jedno društvo ne može se uložiti tako da
fondovi ukupno steknu:
a) više od 25% dionica s pravom glasa kod jednog te istog izdavatelja,
b) više od 20% dionica bez prava glasa jednog te istog izdavatelja,
c) 20% dužničkih vrijednosnih papira izdanih od strane jednog te istog
izdavatelja,
d) 25% udjela pojedinog investicijskog fonda,
e) 20% instrumenata tržišta novca jednog te istog izdavatelja.
2) Uložena imovina fondova iz članka 1. ovoga Pravilnika i uložena imovina
fondova s javnom ponudom kojima upravlja isto društvo ne smije kumulativno
premašiti ograničenja ulaganja navedena u stavku 1. ovoga članka.
3) Na osnovu vrijednosnih papira u portfelju ne smiju se posuđivati sredstva i
kreirati obveze fonda osim ako se to ne čini s ciljem korištenja tih sredstava
za otkup udjela u fondu ili zaključenja repo sporazuma.
4) U slučaju da novčana sredstva raspoloživa u portfelju fonda nisu dostatna za
otkup udjela, ukupni iznos obveza koje podliježu otplati iz imovine koja čini
fond prema svim ugovorima o zajmu ili kreditu ne smije prelaziti 15% neto
vrijednosti imovine fonda u trenutku uzimanja tih pozajmica, na rok ne duži od
tri mjeseca.
5) U slučaju pozajmica na temelju repo sporazuma, ukupni iznos obveza koje
podliježu otplati iz imovine koja čini fond prema svim repo sporazumima ne smije
prelaziti 25% neto vrijednosti imovine fonda u trenutku uzimanja tih pozajmica,
na rok ne duži od tri mjeseca.
6) Ulaganje u terminske i opcijske ugovore i druge financijske izvedenice
dozvoljeno je ukoliko je prospektom i statutom fonda predviđeno zaključivanje
takvih transakcija sa svrhom zaštite ili sa svrhom postizanja investicijskih
ciljeva, odnosno sa svrhom povećanja prinosa smanjivanjem troškova fonda.
7) Ulaganjem imovine fonda u terminske ugovore i druge financijske izvedenice
fond se ne smije izložiti dodatnom riziku niti ulaganjima koja su u suprotnosti
sa prospektom i statutom fonda i propisanim ograničenjima ulaganja.
8) Društvo za upravljanje može u ime fonda, sklapati terminske i opcijske
ugovore na tržištima na kojima je moguće pouzdano utvrditi njihovu vrijednost na
svakodnevnoj osnovi te se u svako doba mogu prodati, likvidirati ili zaključiti
prijebojnom transakcijom po fer vrijednosti na poticaj fonda.
9) Društvo za upravljanje dužno je izraditi interne procedure za sklapanje
terminskih ugovora i financijskih izvedenica za svaki tip posebno te propisati
načine mjerenja i upravljanja rizicima investicijskog fonda.
10) Društvo za upravljanje dužno je na zahtjev Hrvatske agencije za nadzor
financijskih usluga za svaki pojedini fond izvještavati o tipovima terminskih
ugovora i financijskih izvedenica u portfelju fonda, pozicijama imovine pod
zaštitom, povezanim rizicima, kvantitativnim limitima i implementiranoj
metodologiji za mjerenje rizika.
11) Ukupna izloženost fonda prema financijskim izvedenicama ni u kom slučaju ne
smije biti veća od neto imovine fonda.

Članak 3.

Ovaj Pravilnik stupa na snagu osmog dana od objave u »Narod­nim novinama«.

Klasa: 011-02/07-04/23
Urbroj: 326-01-07-1
Zagreb, 29. ožujka 2007.

Predsjednik Uprave
**Ante Samodol**, v. r.

Pravilnik, NN 38/2007-1273
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)